b'\n_START_ARTICLE_\nPeter Kre\xc5\xa1imir IV.\n_START_SECTION_\nVerski spori\n_START_PARAGRAPH_\nZa\xc4\x8detek njegove vladavine je bil v znamenju pove\xc4\x8danih notranjih verskih napetosti. Hrva\xc5\xa1ka je bila de\xc5\xbeela na sti\xc4\x8di\xc5\xa1\xc4\x8du zahodnih in vzhodnih verskih vplivov, in ker sta se leta 1054 zahodna in vzhodna Cerkev dokon\xc4\x8dno lo\xc4\x8dili, sta bili v \xc4\x8dasu Kre\xc5\xa1imirovega vladanja leta 1060 in 1064 organizirani dve cerkveni sinodi. Ti dve sinodi sta spro\xc5\xbeali velike napetosti in celo spopade, saj so na njih delovali predstavniki pape\xc5\xbea, protipape\xc5\xbea in glagolja\xc5\xa1ev, iz teh verskih trenj pa je kot glavna, \xc4\x8deprav ne popolna zmagovalka iz\xc5\xa1la Katoli\xc5\xa1ka cerkev, ki se je zavzemala za bogoslu\xc5\xbeje v latin\xc5\xa1\xc4\x8dini in ne v doma\xc4\x8dem jeziku.\n_START_SECTION_\nOzemeljska \xc5\xa1iritev Hrva\xc5\xa1ke\n_START_PARAGRAPH_\nZadar z otoki je v prvih letih vladavine ponovno priznaval bizantinsko nadoblast, a v Bizancu je zaradi Seld\xc5\xbeukov v Mali Aziji in Normanov v ju\xc5\xbeni Italiji kmalu zavladalo precej\xc5\xa1nje razsulo in Bizanc je bil Dalmacijo verjetno pripravljen dati v upravo hrva\xc5\xa1kemu vladarju. Kre\xc5\xa1imir se je obenem povezal z zadarsko cerkvijo- vse to so verjetno pomembni razlogi zakaj je Petru Kre\xc5\xa1imirju okrog leta 1069 uspelo zavladati romanskim mestom v Dalmaciji. Zdi se, da so romanski prebivalci zaradi vladarjeve naklonjenosti simpatizirali s Petrom Kre\xc5\xa1imirjem. Kre\xc5\xa1imir se poslej imenuje\xc2\xa0\xc2\xbbkralj Dalmacije in Hrva\xc5\xa1ke\xc2\xab, med letoma 1058 in 1069 naj bi kralju uspelo pridru\xc5\xbeiti Bosno, utrdil pa se je tudi v stari Slavoniji na severozahodu dana\xc5\xa1nje Hrva\xc5\xa1ke, zato je vladar lahko zatrdil, da se je\xc2\xa0\xc2\xbbna\xc5\xa1e kraljestvo raz\xc5\xa1irilo na kopno in na morje.\xc2\xab_NEWLINE_Dejanski obseg njegovega politi\xc4\x8dnega uspeha ni povsem jasen: la\xc5\xbene listine o Kre\xc5\xa1imirjevi oblasti nad dalmatinskimi otoki in mesti morda ne odra\xc5\xbeajo dejanskega stanja. Po eni strani je mo\xc5\xbeno, da odsotnost uporabe bizantinskega titularnega naziva pomeni od Bizanca neodvisno nadoblast nad dalmatinskimi romanskimi mesti, po drugi strani je hrva\xc5\xa1ki vladar Dalmacijo vsaj sprva iz rok Bizantincev lahko dobil le v upravo. Zunanje politi\xc4\x8dne razmere so ob koncu vladavine postale negotove: leta 1071 so Seld\xc5\xbeuki strahovito porazili Bizanc, zaradi \xc4\x8desar so se balkanski Slovani uprli bizantinski nadvladi, po drugi strani so Mad\xc5\xbeari osvojili Srem in Beograd, Normani pa so krepili svoj vpliv v ju\xc5\xbeni Italiji. Peter Kre\xc5\xa1imir je moral svojo oblast deliti. Sprva je bil kot prestolonaslednik in njegov ne\xc4\x8dak druga roka dr\xc5\xbeave \xc5\xa0tefan, ki pa ga je okrog leta 1070 spodnesel slavonski ban Zvonimir Peter Kre\xc5\xa1imir je imel v zadnjih letih vladavine precej te\xc5\xbeav- poleg delitve oblasti z banom Zvonimirjem, so dalmatinska mesta so svojo avtonomijo branila z navezovanjem na Normane in slednji so leta 1075 hrva\xc5\xa1kega vladarja, najverjetneje \xc5\xa1e Petra Kre\xc5\xa1imirja, premagali, ujeli in odpeljali v ujetni\xc5\xa1tvo.\n_START_SECTION_\nDru\xc5\xbebene spremembe\n_START_PARAGRAPH_\nV \xc4\x8dasu Kre\xc5\xa1imirjeve vladavine so se kulturne in etni\xc4\x8dne razlike med primorjem in zaledjem pri\xc4\x8dele zmanj\xc5\xa1evati, okrepila pa se je fevdalizacija oziroma razslojevanje hrva\xc5\xa1ke dru\xc5\xbebe. Vladar je na jadranski obali gradil tudi hrva\xc5\xa1ka mesta, med drugim tudi Biograd.'